Groter verbod, hoër tariewe vir water | News24
Groter verbod, hoër tariewe vir water
WATERSKEDULES: Kouga sal vanaf Augustus Skedule C-noodtariewe (die derde voorbeeld) implementeer. Die voorbeeld is uitgewerk vir ‘n huishouding wat 27kl water per maand verbruik. Skedule B-tariewe (die tweede voorbeeld) is die afgelope ses maande in gebruik. Foto:VERSKAF
SKERP tariefverhogings en ‘n groter verbod op waterverbruik staar Kouga-inwoners in die gesig.
Kouga-burgemeester Elza van Lingen het vandeesweek aangekondig dat die munisipaliteit se noodtariewe vir water (skedule C van die goedgekeurde watertariewe) vanaf 1 Augustus 2017 in werking sal tree.
Noodtariewe word reeds in die Nelson Mandelabaai Metro toegepas, wat hul water vanaf dieselfde damme as Kouga kry.
“Die voortslepende droogte laat ons ongelukkig geen keuse nie,” het die burgemeester gesê.
“Water is kosbaar en met die damme wat leegloop, is elke druppel goud werd. Ons doen ’n ernstige beroep op alle inwoners en besighede om minder water te gebruik, andersins sit ons eersdaags met droë krane.”
Kouga het voorts opdrag vanaf die Departement van Water en Sanitasie gekry om waterverbruik met 25% te sny. Die Departement is die nasionale owerheid verantwoordelik vir die land se waterbronne en het ook dieselfde opdrag aan die Metro gegee.
“Dis ‘n groot sny. Basies moet ons almal nou ‘n kwart minder water as gewoonlik gebruik. Die besparing is nodig sodat die bietjie water wat ons het, so lank moontlik kan hou,” het Van Lingen gesê.
Die Kouga-raad het die munisipale area reeds in Mei tot ’n plaaslike rampsgebied verklaar. Skedule B-tariewe en waterbeperkings is sedert die begin van die jaar in werking.
“Die rampsverklaring is sedertdien gepromulgeer wat die munisipaliteit in staat stel om vir noodbefondsing vanaf die provinsiale en nasionale regerings aansoek te doen,” het die burgemeester gesê.
“Die noodplan sal ook eersdaags voor die raad gelê word en sal, onder meer, noodmaatreëls soos die sink van ekstra boorgate en waterherwinning-opsies insluit.”
Volgens die Skedule C-noodtariewe, styg die prys wat inwoners vir water sal moet betaal vanaf R8,87 (BTW uitgesluit) tot R11,63 (BTW uitgesluit) vir die eerste 12kl. Verbruik hoër as 12kl sal aangeslaan word teen R29,34/kl (BTW uitgesluit).